ดิน-น้ำ-ลม-ไฟธาตุทั้งสี่ช่วยชี้ช่องลงทุน
คนแต่ละคนไม่ได้มีแค่ธาตุใดธาตุหนึ่งในตัวเอง แต่จะผสมผสานธาตุทั้งสี่เข้าด้วยกัน เพียงแต่จะมีธาตุใดที่โดดเด่นออกมาเป็นพิเศษเท่านั้น ซึ่งการจัดแบ่งธาตุโดยอาศัยราศีเกิดเป็นเพียงการบอกข้อมูลในเบื้องต้นเท่านั้น
15 พ.ค. 2553

คนแต่ละคนไม่ได้มีแค่ธาตุใดธาตุหนึ่งในตัวเอง แต่จะผสมผสานธาตุทั้งสี่เข้าด้วยกัน เพียงแต่จะมีธาตุใดที่โดดเด่นออกมาเป็นพิเศษเท่านั้น ซึ่งการจัดแบ่งธาตุโดยอาศัยราศีเกิดเป็นเพียงการบอกข้อมูลในเบื้องต้นเท่านั้น 
โดย...สวลี ตันกุลรัตน์ [email protected]
ในเวลาแบบนี้เราคงต้องร่วมแรงร่วมใจกันอธิษฐานขอให้สิ่งศักดิ์สิทธิ์ช่วยปกปักรักษาให้เมืองไทยผ่านพ้นวิกฤตไปได้ และกลับเข้าสู่ภาวะปกติโดยเร็ว เพราะวิถีชีวิตแบบไทยๆ ก็คงหนีไม่พ้นที่จะหวังพึ่งสิ่งศักดิ์สิทธิ์และดวงดาวให้ช่วยชี้ทางสว่างให้กับชีวิต 
แต่ใครจะไปรู้ว่าการลงทุนในตลาดหุ้นก็ใช้โชคชะตาราศีมาช่วยชี้ช่องการลงทุนได้เช่นเดียวกัน 
“หมอช้าง” ทศพร ศรีตุลา หมอดูชื่อดังอีกคนหนึ่งของประเทศไทย กล่าวว่า ดวงคือการวางแผนชีวิต ซึ่งไม่ใช่เรื่องความรัก การงาน และครอบครัว แต่ยังรวมถึงการวางแผนการเงินและการลงทุนอีกด้วย 
“ดวงจะบอกนิสัยของคนแต่ละคนว่าอยู่ในประเภทไหน โดยเฉพาะอย่างยิ่งเรื่องการเงิน ที่แต่ละคนจะมีวิธีคิด วิธีการใช้จ่ายต่างกัน ซึ่งคนเรามักจะไม่ค่อยรู้ตัวเอง ก็อาจจะทำให้ลงทุนอะไรไปโดยไม่รู้ตัว แต่ถ้ารู้เรื่องดวงก็สามารถช่วยได้” หมอช้างกล่าว
หมอช้าง บอกอีกว่า สามารถแบ่งคนออกเป็น 4 กลุ่มหลัก ตามหลักธาตุทั้ง 4 ได้แก่ ธาตุดิน ธาตุน้ำ ธาตุลม และธาตุไฟ โดยคนแต่ละธาตุจะมีคนที่อยู่ในราศีเกิด 3 ราศี 
เช่นเดียวกับคุณที่ใช้ชื่อว่า “Pallas” (www.horauranian.com) ที่แม้จะไม่ได้เรียกตัวเองว่าหมอดูมืออาชีพ แต่เป็นเพียงพนักงานบริษัทเอกชนที่สนใจศึกษาด้านโหราศาสตร์ ซึ่งเขาพบว่าการแบ่งประเภทของนักลงทุนออกเป็น 4 กลุ่มตามบุคลิกและนิสัยด้านการลงทุนนั้นเป็นไป|ในทิศทางเดียวกับการแบ่งธาตุทั้ง 4 
“การลงทุนที่เหมาะกับธาตุ หรือเหมาะกับจริตของตัวเองจะทำให้ลงทุนได้อย่างสบายใจ ซึ่ง เจ.พี. มอร์แกน นักธุรกิจชาวอเมริกันผู้ยิ่งใหญ่ยังเคยกล่าวไว้ว่า Millionaires don’t hire astrologers, Billionaires do” Pallas กล่าว 
ธาตุไฟ : กล้าได้กล้าเสีย
คนที่อยู่ในธาตุไฟจะเป็นคนที่เกิดในราศีเมษ ราศีสิงห์ ราศีธนู (แต่วิธีการแบ่งวันเกิดของคนในแต่ละราศีของหมอช้างและ Pallas นั้นจะแตกต่างกัน ซึ่งสามารถดูรายละเอียดได้ตามตาราง) 
หมอช้าง บอกว่า จุดเด่นของคนในกลุ่มธาตุไฟ คือ กล้าเสี่ยง กล้าได้กล้าเสีย จึงจะพบว่าคนในกลุ่มธาตุไฟชอบลงทุนในสินทรัพย์เสี่ยงทั้งหลาย เพราะเป็นคนที่ยอมรับความเสี่ยงจากการลงทุนได้มากที่สุด ทำให้สามารถลงทุนที่มีความเสี่ยงได้ จึงเหมาะกับการลงทุนระยะสั้น
“แต่จุดเด่นของคนในธาตุไฟก็กลายเป็นจุดอ่อนของคนกลุ่มนี้ได้เช่นเดียวกัน เพราะเวลาตัดสินใจเรื่องการลงทุนอาจจะมาจากการเปิดรับข้อมูลข่าวสารที่น้อยไปหน่อย เพราะถ้าชอบ ถ้าถูกใจก็จะไม่ค่อยคิดอะไรมากนัก เพราะฉะนั้นเวลาที่จะซื้อหุ้นหรือลงทุนอะไรก็จะไม่ค่อยปรึกษาใคร ซื้อเอง ขายเอง เวลากำไรก็จะกำไรมาก แต่เวลาขาดทุนก็จะขาดทุนมากเช่นกัน” 
“แต่ที่น่าเป็นห่วงที่สุด คือ คนราศีธนู เพราะคนราศีธนูจะมีความเป็นนักพนันอยู่ในตัวค่อนข้างสูง เพราะฉะนั้นในตลาดฟิวเจอร์สจะเจอคนราศีธนูได้ไม่ยาก และยังเป็นกลุ่มนักลงทุนที่ชอบเล่นหุ้นแบบหักลบกลบหนี้ แต่ไม่ใช่ว่าคนราศีธนูจะเป็นคนไม่มีเหตุผล แต่จะเป็นเหตุผลที่คิดเข้าข้างตัวเอง” 
เพราะฉะนั้นคำแนะนำการลงทุนสำหรับคนธาตุไฟ หมอช้าง บอกว่า เวลาจะลงทุนอะไรก็ขอให้คิดถึงผลตอบแทนระยะกลางดูบ้าง อย่ามองแต่ผลตอบแทนระยะสั้น สำหรับกลุ่มธุรกิจที่เหมาะสำหรับ คนกลุ่มนี้ คือ ธุรกิจที่เกี่ยวกับไฟฟ้า พลังงาน โดยเฉพาะที่เกี่ยวกับพลังงานความร้อน
ขณะที่ Pallas บอกว่า ธาตุไฟเป็นพวก “นักผจญภัย” ที่กล้าลงทุน มีความมั่นใจ ซึ่งจะเหมาะอย่างยิ่งที่จะทำธุรกิจส่วนตัว หรือ เลือกลงทุนในหุ้นที่เป็น “หุ้นเติบโต” หรือหุ้นของบริษัทที่อยู่ในช่วงขยายกิจการ ทำให้การเติบโตสูง 
ตัวอย่างนักลงทุนธาตุไฟ คือ เซอร์ จอห์น เทมเพิลตัน ผู้ก่อตั้งกองทุนเทมเพิลตัน (ปัจจุบัน มาร์ก โมเบียส เป็นผู้จัดการกองทุน) ที่ประสบความสำเร็จจากการลงทุนในต่างประเทศ ทั้งๆ ที่ในเวลานั้นมีน้อยคนนักที่จะกล้า
ธาตุดิน : มุ่งมั่นตั้งใจ
คนที่อยู่ในธาตุดินจะเป็นคนที่เกิดในราศีพฤษภ ราศีกันย์ ราศีมังกร หรือราศีมังกร ซึ่งหมอช้าง บอกว่า เป็นราศีที่มีวิธีการลงทุนแบบ Conservative ที่สุดในบรรดาธาตุทั้ง 4 
“ตามปกติของคนธาตุดินจะมีนิสัยการใช้เงินที่ประหยัด ออกจะตระหนี่ถี่เหนียว และไม่ชอบลงทุน เพราะฉะนั้นวิธีการลงทุนจะเป็นการซุกไว้ใต้หมอน หรือเก็บไว้ในตุ่ม เพราะไม่กล้าลงทุน และการลงทุนจะต้องการความคุ้มค่า ไม่ต้องการความเสี่ยง หรือแทบจะรับความเสี่ยงไม่ได้เลย จึงไม่ชอบการลงทุนแบบแปลกๆ ใหม่ๆ” 
หมอช้าง ยังบอกอีกว่า ถ้าคิดจะลงทุนอะไรสักอย่าง คนธาตุดินจะคิดแล้วคิดอีก คิดอย่างละเอียดรอบคอบ แต่ข้อดีคือ ถ้าเข้าไปลงทุนแล้วผิดพลาด ติดดอย ก็จะมีความอดทนสูง ทำใจได้ 
“เพราะฉะนั้นคนกลุ่มธาตุดินเหมาะที่จะลงทุนระยะยาวๆ เน้นเก็บเงินปันผล หรือจะเป็นการลงทุนในพันธบัตรและตราสารหนี้ โดยธุรกิจที่เหมาะจะเข้าไปลงทุนควรจะเป็นธุรกิจที่เกี่ยวกับทรัพย์ในดิน เช่น อสังหาริมทรัพย์ สินค้าโภคภัณฑ์ ไม่ว่าจะเป็นทองคำ น้ำมัน สินค้าเกษตร ถ่านหิน รวมถึงพลังงาน
ขณะที่ Pallas อาจจะมองคนธาตุดินในมุมที่แตกต่างออกไปเล็กน้อย โดยเขาบอกว่า คนธาตุดินเป็นคนที่ทำอะไรด้วยความระมัดระวัง ใจเย็น และไม่เชื่อฟังใคร แต่จะศึกษาหาข้อมูลด้วยตัวเอง ทำให้เขาเรียกคนกลุ่มนี้ว่าเป็นพวก “ปัจเจกชน” และแนวการลงทุนที่เหมาะสม คือ การลงทุนหุ้นคุณค่า (Value Investor) หรือแนว VI แบบเดียวกับ วอร์เรน บัฟเฟตต์ นักลงทุนแนว VI ผู้ยิ่งใหญ่ในยุคนี้
ธาตุน้ำ : อารมณ์อยู่เหนือเหตุผล
หมอช้าง บอกว่า คนธาตุน้ำเป็นขั้วตรงข้ามของคนธาตุไฟ ซึ่งได้แก่คนที่เกิดในราศีกรกฎ ราศีพิจิก ราศีมีน เป็นธาตุที่ขึ้นชื่อเรื่องความอ่อนไหว 
ปัญหาของคนธาตุน้ำ คือ เป็นคนที่ปรับตัวเข้าหาคนอื่นได้ง่าย ทำให้สามารถรับข้อมูลข่าวสารได้ดี แต่นั่นทำให้มีข้อมูลมากมายจนตัดสินใจไม่ถูกว่าจะเชื่อข้อมูลไหนดี 
“สังเกตได้ง่ายๆ สำหรับคนธาตุน้ำ เวลาไปเดินซื้อของที่ตั้งแผงเรียงกันเป็นแถว คนธาตุน้ำจะไปซื้อแผงสุดท้าย เพราะจะรอโน่นรอนี่ ไม่ได้ซื้อสักที แต่พอมีข่าวร้ายอะไรก็เผ่นก่อน จึงกลายเป็นว่าเกือบๆ จะตกขบวน และยังไปไม่ทันถึงป้ายก็ลงมาเสียก่อน” 
หมอช้าง จึงฝากเตือนคนธาตุน้ำว่า การเปิดรับข้อมูลข่าวสารให้รอบด้านเป็นเรื่องที่ดี แต่สิ่งที่สำคัญสำหรับคนธาตุน้ำมากกว่านั้น คือ ความมั่นใจ เพราะ “ยิ่งฟังมาก ยิ่งมากความ ตัวเองต้องวิเคราะห์ตัวเองให้ได้” 
สำหรับธุรกิจที่เหมาะกับคนธาตุน้ำ คือ ธุรกิจที่เกี่ยวกับน้ำ ไม่ว่าจะเป็นเครื่องดื่ม เดินเรือ การบริการที่เก็บรายได้จากค่าเช่าหรือค่าสัมปทาน
เช่นเดียวกับ Pallas ที่บอกว่า คนธาตุน้ำมักจะใช้อารมณ์ในการตัดสินใจ หรือเป็นพวก “ตามแห่” แนวโน้มมาทางไหนก็จะตามไปทางนั้น หรืออาจจะเป็นพวกที่ทำตามอารมณ์ตัวเอง ทำให้มีแนวโน้มที่จะประสบความสำเร็จในการลงทุนได้น้อย 
“ไม่แนะนำให้คนธาตุน้ำลงทุนในตลาดหุ้น เพราะจะเป็นคนที่หุ้นขึ้นก็ซื้อ หุ้นลงก็ขายทิ้ง ซึ่งจะพลาดท่าได้ง่าย เพราะฉะนั้นควรจะไปทำธุรกิจที่ตัวเองถนัด โดยเฉพาะธุรกิจที่ใช้จินตนาการเข้ามาผสม เพราะเป็นคนที่มีอารมณ์ศิลปินสูง แล้วไปลงทุนผ่านกองทุนรวมจะดีกว่า” 
ธาตุลม : คิดเร็วทำเร็ว
คนที่อยู่ในกลุ่มธาตุลมจะเป็นคนที่เกิดในราศีเมถุน (หรือมิถุน) ราศีตุลย์ ราศีกุมภ์ ซึ่งหมอช้าง บอกว่า เป็นคนที่ค่อนข้าง|หวือหวา ลมเพลมพัด อิงกระแสค่อนข้างมาก 
“เวลาฝนตกแล้วเปิดไฟนีออน คนธาตุลมจะไปเกาะอยู่เต็มไปหมด เพราะคนธาตุลมจะเป็นเหมือนแมลงเม่าบินเข้ากับดัก เพราะพอเห็นเขาปั่นหุ้นกัน คนธาตุลมก็จะเข้าไปลงทุน และมักจะชอบซื้อหุ้นที่ราคาพาร์ หรือหุ้นที่แตกพาร์ออกมาจะเห็นคนธาตุลมเข้าไปซื้อกันมาก แล้วก็อยู่คาหลอดนีออนก็มาก” 
หมอช้าง บอกอีกว่า การลงทุนของคนธาตุลมที่ตามกระแสนั้นค่อนข้างอันตราย เพราะฉะนั้นควรปรึกษาผู้เชี่ยวชาญ และมองข้อมูลให้รอบด้าน แต่ในขณะเดียวกันคนธาตุลมก็มีทักษะการลงทุนในสินทรัพย์ที่มีความเสี่ยงสูง จะสามารถมองหาโอกาสในวิกฤตได้เสมอ
สำหรับธุรกิจที่เหมาะกับคนธาตุลม คือ ธุรกิจที่เกี่ยวกับความบันเทิง การท่องเที่ยว การเดินทาง โรงแรม ของสวยๆ งามๆ พลังงานลม รวมทั้งการลงทุนในต่างประเทศ
ขณะที่ Pallas บอกว่า คนธาตุลมจะค่อนข้างระมัดระวัง รอบคอบ แต่ขี้วิตกกังวลแบบ “นักวิเคราะห์” เวลาคิดหรือทำอะไรจะเป็นพวกคิดเร็วทำเร็ว แต่คิดแล้วมักจะเปลี่ยนไปเปลี่ยนมา ทำให้คนธาตุลมเหมาะกับการลงทุนแบบรายวัน (Day Trade) เพียงแต่ต้องใช้ระบบเข้ามาช่วยในการตัดสินใจ และต้องทำตามระบบที่วางไว้ด้วย
อย่างไรก็ตาม Pallas บอกว่า คนแต่ละคนไม่ได้มีแค่ธาตุใดธาตุหนึ่งในตัวเอง แต่จะผสมผสานธาตุทั้งสี่เข้าด้วยกัน เพียงแต่จะมีธาตุใดที่โดดเด่นออกมาเป็นพิเศษเท่านั้น ซึ่งการจัดแบ่งธาตุโดยอาศัยราศีเกิดเป็นเพียงการบอกข้อมูลในเบื้องต้นเท่านั้น 
แต่ถ้าไม่ชอบเรื่องโหราศาสตร์ดวงดาว ก็สามารถตรวจสอบบุคลิกภาพด้านการลงทุนของตัวเองได้จากแบบทดสอบบุคลิกภาพการลงทุน เพื่อให้รู้ว่าเรามีบุคลิกแบบไหน จะได้ลงทุนให้เหมาะกับตัวเองได้มากขึ้น